Neuvoston asetus (EY, Euratom) N:o 1149/1999, annettu 25 päivänä toukokuuta 1999, takuurahaston perustamisesta ulkosuhteisiin liittyville hankkeille annetun asetuksen (EY, Euratom) N:o 2728/94 muuttamisesta



Virallinen lehti nro L 139 , 02/06/1999 s. 0001 - 0002



NEUVOSTON ASETUS (EY, EURATOM) N:o 1149/1999, annettu 25 päivänä toukokuuta 1999, takuurahaston perustamisesta ulkosuhteisiin liittyville hankkeille annetun asetuksen (EY, Euratom) N:o 2728/94 muuttamisesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 308 artiklan, ottaa huomioon Euroopan atomienergiayhteisön perustamissopimuksen ja erityisesti sen 203 artiklan, ottaa huomioon komission ehdotuksen(1), ottaa huomioon Euroopan parlamentin lausunnon(2), ottaa huomioon tilintarkastustuomioistuimen lausunnon(3), sekä katsoo, että (1) takuurahastoa rahoitetaan Euroopan yhteisöjen yleisestä talousarviosta siirrettävillä varoilla, rahaston varojen sijoittamisesta saatavilla korkotuloilla sekä maksun laiminlyönneiltä velallisilta perityillä määrillä niissä tapauksissa, joissa rahasto on jo täyttänyt takaussitoumuksensa, (2) takuurahaston toiminnasta saatujen kokemusten perusteella rahaston varojen ja sen takaamien sitoumusten pääomien, erääntyneillä ja maksamattomilla koroilla lisättynä, välinen 9 prosentin suhde on ilmeisesti riittävä, (3) tavoitesumman saavuttamiseksi näyttää riittävältä, että takuurahastoon suoritetaan määrä, joka vastaa 9 prosenttia kunkin toimenpiteen arvosta, (4) takuurahasto on saavuttanut tavoitesumman 31 päivänä joulukuuta 1997 ja rahoitusastetta olisi siksi tarkistettava, (5) jos rahaston varat ylittävät tavoitesumman, ylimenevä määrä palautetaan Euroopan yhteisöjen yleiseen talousarvioon, (6) komission olisi annettava Euroopan parlamentille ja neuvostolle kertomus rahaston toiminnasta ja otettava huomioon mahdolliset riskien muutokset, jotka kohdistuvat takuurahastoon yhteisön laajentumisen johdosta, (7) asetusta (EY, Euratom) N:o 2728/94(4) olisi muutettava tämän mukaisesti, ja (8) perustamissopimuksissa ei ole määräystä tämän asetuksen antamiseen tarvittavista valtuuksista muualla kuin Euroopan yhteisön perustamissopimuksen 308 artiklassa ja Euratomin perustamissopimuksen 203 artiklassa, ON ANTANUT TÄMÄN ASETUKSEN: 1 artikla Muutetaan asetus (EY, Euratom) N:o 2728/94 seuraavasti: 1) Korvataan 3 artiklan toinen kohta seuraavasti: "Tavoitesummaksi vahvistetaan 9 prosenttia kustakin toimenpiteestä aiheutuvista yhteisön pääomasitoumusten erääntyneillä ja maksamattomilla koroilla lisätystä kokonaismäärästä." 2) Korvataan 4 artiklan 1 kohta seuraavasti: "Edellä 2 artiklan ensimmäisessä luetelmakohdassa tarkoitetut rahastoon suoritettavat määrät ovat 9 prosenttia toimenpiteiden pääoma-arvosta." 3) Korvataan 5 artiklan ensimmäinen kohta seuraavasti: "Jos maksun laiminlyönnistä aiheutuneiden tarkastustoimien takia rahaston varat ovat alle 75 prosenttia tavoitesummasta, korotetaan rahoitusaste uusien toimenpiteiden osalta 10 prosenttiin, kunnes tavoitesumma saavutetaan uudelleen." 4) Korvataan 9 artikla seuraavasti: "Komissio antaa Euroopan parlamentille ja neuvostolle tyhjentävän kertomuksen rahaston toiminnasta sekä silloin, kun hakijavaltioiden kanssa tehdään ensimmäinen liittymissopimus, että ennen 31 päivää joulukuuta 2006. Komission on toimitettava tarvittaessa neuvostolle asiaankuuluvia ehdotuksia rahaston tunnuslukujen muuttamiseksi." 2 artikla Tämä asetus tulee voimaan 1 päivänä tammikuuta 2000. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 25 päivänä toukokuuta 1999. Neuvoston puolesta H. EICHEL Puheenjohtaja (1) EYVL C 32, 6.2.1999, s. 11. (2) EYVL C 379, 7.12.1998, s. 155. (3) Lausunto annettu 30. lokakuuta 1998. (4) EYVL L 293, 12.11.1994, s. 1.